BIOGRAFIE - Chanette Paul
Persoonlik . . .
Chanette pendel deesdae tussen twee tuistes: haar oewerhuisie in Stanford – waar Blom, sedert onlangs haar verloofde, 'n rivierboot bedryf – en haar skryfplek naby die suidelikste punt van Afrika.
Sy is 'n katliefhebber (en smoorverlief op die liewe dowe Thomas), 'n onbehendige, maar ywerige tuinier, en 'n hopelose kok. Sy versamel graag "goeters" vir haar huis, is 'n leesvraat en musiekliefhebber. Sy hou daarvan om goed met haar hande te maak, goed te verf en pak nou en dan 'n upcycling-projek aan. Sy is lief vir stories, reis, droom, swem en snorkel en hoop sy sien eendag 'n meermin.
Lees meer oor Chanette op LitNet se Sanlam-ATKV Afrikaanse Album saamgestel deur NALN by Chanette Paul.
'n Opdatering is te lese by http://www.litnet.co.za/Article/chanette-paul-1956
Of luister na Leonie van Rensburg van Graffiti Boeke: Biografie - Chanette Paul
Chanette Paul Blog
Romanzalesers Blog - Chanette Paul
Die ewige student . . .
Chanette is die ewige student.
Ná haar voorgraadse en ander nagraadse studies, verwerf sy in 1988 'n Meestergraad in Afrikaanse en Nederlandse Letterkunde (cum laude) aan die Universiteit van Johannesburg. Die Simon Wainstein-prys word aan haar toegeken vir haar skripsie oor die fisiese ruimte in Toorberg van Etienne van Heerden.
In 2003 voltooi sy, danksy 'n beurs van Human & Rousseau, 'n Meestersgraad in Skeppende Skryfwerk (cum laude) aan die Universiteit van Kaapstad onder leiding van prof. Etienne van Heerden. Leila word lig is die gevolg van hierdie mentorskap en die roman is ook 'n finalis vir die ATKV-Prosaprys in 2006.
Deesdae bevredig sy haar studielus deur intensief navorsing te doen vir haar boeke.
Chanette se skryfloopbaan . . .
Chanette behaal haar eerste sukses in haar skryfloopbaan met 'n sprokie wat sy op sestienjarige ouderdom skryf en vir 'n kleuterprogram oor die radio voorgelees word. Die tweede sukses is 'n kortverhaal wat sy in Matriek skryf, maar eers in haar universiteitsjare in 'n gesinstydskrif gepubliseer word.
Eers in 1995, meer as twintig jaar ná haar eerste skryfsukses, gee sy weer aandag aan haar skryfwerk.
Aanvanklik hou sy die pot aan die kook met romanses en vir haar debuutromanse ontvang sy in 1996 Perskor se prys vir beste romantiese fiksie. Sy toets egter ook haar vlerke met ernstiger boeke en in 1999 is Wip van die droomvanger, 'n sielkundige spanningsroman, die naaswenner van die ATKV-Prosaprys. Vlerkaf verskyn kort daarna en in 2005 Leila word lig.
In 2005 word die historiese liefdesroman Bittersoet Wals – in 1999 uitgegee – as Tamara herdruk en die Davelvroue-reeks wat uiteindelik uit sewe boeke bestaan, word hieruit gebore. Die sewe Davelvroue se stories speel af tussen 1899-1938. Die hele reeks is in 2011/2012 in nuwe formaat herdruk. Die reeks bestaan uit: Tamara, Willemien, Annabella, Deborah, Isabelle, Maryn en Fleur.
In 2007 betree Chanette 'n nuwe skryffase met die eerste van vyf spanningsromans wat nou bekend staan as die Gys Niemand-reeks. Die reeks bestaan uit Springgety, Fortuin, Boheem, Meetsnoer en Dryfhout en in elkeen speel die bles speurder met sy boep en sy eie manier van dinge doen, 'n sekondêre maar belangrike rol. Die legende van Kruisbaai se visvrou vorm ook 'n deurlopende tema. Boheem, die derde boek in dié reeks is in 2010 'n finalis in die ATKV-Woordveertjie in die spanningsromankategorie.
Nog 'n genreskuif volg in 2012 met die Maanschijnbaai-tweeluik. Jo & Sue en Nan & Jeannie vorm tesame 'n familiedrama oor die vier eiesinnige Calitz-vroue. Jo & Sue word deur lesers aangewys as die Lekkerlit Boek van die Jaar vir 2012 en die tweeluik is ook finalis vir die ATKV-Woordveertjie in die liefdesromankategorie.
Hierna keer Chanette terug na spanningsromans, dié keer in heel ander gedaante as voorheen, en Labirint verskyn 2012.
In die daaropvolgende spanningsroman, Siende Blind, maak Jojo Richter haar toetrede. Sy maak weer 'n klein buiging in Raaiselspieël, maar in Ewebeeld, Paaiboelie en Uit die bloute kom sy werklik tot haar reg.
Siende blind word aangewys as Lekkerlit Boek van die Jaar 2013 en Chanette behaal 'n driekuns toe Ewebeeld aangewys word as Lekkerlit Boek van die Jaar 2014.
Sowel Ewebeeld as Raaiselspieël word in 2015 aangewys as finaliste vir die ATKV-Woordveertjie in die Liefdesromankategorie en Ewebeeld wen die toekenning. In 2019 val dieselfde eer Uit die bloute te beurt.
Met die Offer-tweeluik, Offerlam en Offerande, wat Caz Colijn se storie vertel, betree Chanette weer nuwe vaarwaters. Offerande stap in 2017 weg met nog 'n ATKV-Woordveertjie.
Offerlam (deel 1) en Offerande (deel 2) is ook in Nederlands gepubliseer en Offerlam is in Engels vertaal as Sacrificed.
In 2019 verskuif Chanette haar fokus na die Vywervrou-trilogie wat gaan oor drie vroue wat nie toelaat dat die lewe hulle onderkry nie. Die drieluik bestaan uit Lira, Mirre en Corali.
Lira word in 2020 vereer met 'n Woordveertjie en al drie boeke haal die Top 100-Nielsonlys vir 2020 met Corali​ in die vyfde plek..
​Gedurende die grendeltyd van 2020 stel haar uitgewer voor dat Wip van die droomvanger ná 22 jaar heruitgegee word. Uiteindelik herskryf Chanette die hele roman en Droomvanger is die gevolg.
Intussen oortuig haar lesers Chanette om 'n opvolg vir die Vywervrou-trilogie te skryf oor Marilyn, 'n newekarakter in Lira, Mirre en ​Corali. As alles goed gaan verskyn die storie van dié Kaivrou in Julie 2021.